[{"text_idx": "#000001", "text": "Gina Johansen \u2013 hulljulge naine, kes ei karda kuude kaupa metsikus looduses ihuu\u0308ksi seigelda. Miks ta seda teeb?"}, {"text_idx": "#000002", "text": "Gina Johansen (31) on ilmselt u\u0308ks va\u0308heseid inimesi maailmas, kelle visiitkaardil vo\u0303iks ametinimetuseks olla \u201eelukutseline seikleja\u201c, ent just seda naine on. Ta on seikleja, kes ei lo\u0308o\u0308 risti ette ka ko\u0303ige vo\u0303imatumana na\u0308ivate va\u0308ljakutsete ees. Nii na\u0308iteks vo\u0303ttis ta 2018. aastal ette 1000-kilomeetrise soolo-suusamatka, ilma et oleks varem suusatamisega tegelenud ning juba aasta hiljem ko\u0303ndis oma fu\u0308u\u0308siliste vo\u0303imete piire kombates kahe na\u0308dalaga 700 kilomeetrit u\u0308le Baikali ja\u0308rve ja\u0308a\u0308. Samuti ihuu\u0308ksinda."}, {"text_idx": "#000004", "text": "Gina kasvas u\u0308les tema perele kuuluvate hobuste keskel u\u0308hes va\u0308ikeses Lo\u0303una-Rootsi linnakeses ning hobustega tegelemine ja ratsavo\u0303istlused tunduski olevat justkui tema tee. Olles ise alles 15-aastane, otsustas ta kodust lahkuda ning asuda to\u0308o\u0308le Rootsi profiratsasportlase Alexander Zettermani heaks, kellega koos reisis ligi kolm ja pool aastat rahvusvaheliste vo\u0303istluste jaoks hobuseid treenides mo\u0308o\u0308da Euroopat ringi. \u201eKuna olin ise vo\u0303iduso\u0303itmiseks liiga raske, siis oli minu to\u0308o\u0308ks hobuseid vo\u0303istlusteks ette valmistada,\u201c meenutab naine oma seiklusrikast elu ratsaspordi maailmas."}, {"text_idx": "#000006", "text": "Vastukaaluks intensiivsele to\u0308o\u0308le hobustega pakkus elu Austraalias aga ka muid va\u0308ljakutseid. Kahe kuu ja 2700 kilomeetri pikkune rattamatk mo\u0308o\u0308da Austraalia idarannikut oli u\u0308heks ma\u0308rkimisva\u0308a\u0308rseimaks to\u0303ukeks ja\u0308tta ratsasport selja taha, sest seikluspisik oli Gina ta\u0308ielikult vallanud. Otsusele oma senine elu sinnapaika ja\u0308tta andsid to\u0303uke ka vigastused, mis sundisid naist vo\u0303istlusspordist pausi vo\u0303tma."}, {"text_idx": "#000007", "text": "Pa\u0308rast kaheksat aastat elu maakera kuklapoolel keset palavust ja ko\u0303rbeloodust po\u0308o\u0308rdus Gina tagasi Skandinaavia lumistele ma\u0308eno\u0303lvadele: \u201ePlaanisin u\u0308ksnes suvehooaja Norras veeta, et ma\u0308gedes jooksmas ka\u0308ia, aga armusin sealsesse kargesse loodusesse. Tahtsin elada ma\u0308gede la\u0308heduses, et saaksin ka\u0308ia seal suusatamas ja jooksmas.\u201c"}, {"text_idx": "#000008", "text": "Nihutades nii oma fu\u0308u\u0308siliste kui vaimsete vo\u0303imete piire nautis Gina po\u0303hjamaiselt maalilisi pa\u0308ikeseloojanguid ja virmaliste ma\u0308ngu."}, {"text_idx": "#000009", "text": "Just seal vo\u0303ttis ta ette oma esimese hulljulge katsumuse \u2013 1000 kilomeetrine suusamatk ihuu\u0308ksi Norra po\u0303hjapoolseimast tipust Rootsini, saatjaks vaid GPS-seade, 65-kilogrammine kelk ja paukuv pakane. \u201eO\u0303nneks olin end va\u0308ga po\u0303hjalikult ette valmistanud po\u0308o\u0308rates erilist ro\u0303hku turvalisusele, misto\u0303ttu erilisi probleeme ei tekkinud,\u201c meenutab naine, ent lisab siis: \u201eto\u0303si, priimusega mul siiski sekeldusi oli, mis ta\u0308hendab, et kuna olin seal ta\u0308iesti u\u0308ksi, pidin ise ka selle remontimisega hakkama saama.\u201c"}, {"text_idx": "#000010", "text": "Nihutades nii oma fu\u0308u\u0308siliste kui vaimsete vo\u0303imete piire nautis Gina po\u0303hjamaiselt maalilisi pa\u0308ikeseloojanguid ja virmaliste ma\u0308ngu. \u201ePikalt omaette olles mo\u0303tisklen ma ko\u0303ige selle u\u0308le, mida olen elus teinud, aga sepitsen ka uusi plaane. Samal ajal pu\u0308u\u0308an ka lihtsalt ma\u0308rgata loodust ja olla hetkes kohal,\u201c kirjeldab naine oma pikki ja u\u0308ksildasi pa\u0308evi keset karmi loodust."}, {"text_idx": "#000013", "text": "Kolinud u\u0308hte Norra ko\u0303ige po\u0303hjapoolseimasse linna Honningsva\u030agi, to\u0308o\u0308tas ta kohalikus suveniiripoes ning kohtus oma nu\u0308u\u0308dse elukaaslasega, kes tutvustas talle kohalikku elu ning o\u0303petas loodusega u\u0308heksolemist to\u0303eliselt nautima. \u201eStig-Ru ja tema tu\u0308tar Sophie ma\u0308ngisid kahtlemata olulist rolli minu otsuses Norrasse paikseks ja\u0308a\u0308da,\u201c u\u0308tleb naine."}, {"text_idx": "#000014", "text": "Kui suusamatk oli olnud omamoodi spirituaalne eneseleidmise ra\u0308nnak, siis sellele ja\u0308rgnenud 700 kilomeetri pikkuse jalgsimatka puhul u\u0308le ja\u0308a\u0308tunud Baikali ja\u0308rve oli tegu pigem \u201esprindiga\u201c. 10-11 tunni pikkused ko\u0303nnipa\u0308evad ei ja\u0308tnud just u\u0308leliia palju unetunde, o\u0303huke telk ja praksuv ja\u0308rveja\u0308a\u0308 jalge all panid naise kogema aga loodusstiihiaid nende ko\u0303ige ehedamas vormis."}, {"text_idx": "#000015", "text": "Ent juba mo\u0303ned kuud hiljem vo\u0303ttis Gina koos elukaaslase ja koeraga ette 2600 kilomeetri pikkuse jalgsimatka, ko\u0303ndides Lo\u0303una-Norrast Po\u0303hja-Norrasse. Nende 102 pa\u0308eva jooksul testiti nii liigeseid ja varustust kui ka oma suhet."}, {"text_idx": "#000016", "text": "Koroona-aastad ja pandeemiapiirangud on ka Gina seiklustuhinat pa\u0308rssinud, nii leidis ta sel perioodil uue lemmiktegevuse \u2013 ma\u0308gionni ehitamise. \u201eMul pole inimeste vastu midagi ja Sydneys elades nautisin sealset suurlinnamelu ta\u0308iega, aga samal ajal armastan end ka ta\u0308ielikult loodusesse isoleerida ja just selleks mul seda hu\u0308tti vaja ongi \u2013 plaanin seal ka\u0308ima hakata na\u0308dalavahetustel ja puhkuste ajal, aga tahan ka\u0308ia ka ma\u0308gedes jooksmas, suusatamas ja mere a\u0308a\u0308res kalal.\u201c U\u0308leja\u0308a\u0308nud maailmast a\u0308ra lo\u0303igatud elu ilma vee ja elektrita on miski, millest Gina on juba ammu unistanud."}, {"text_idx": "#000017", "text": "Ja\u0308rgmiseks plaanib see elupo\u0303line seikleja jo\u0303uda 2023. aasta detsembris suuskadel maakera lo\u0303unapoolusele."}, {"text_idx": "#000018", "text": "Selle, ligi 1130 kilomeetri pikkuse retke soovib Gina la\u0308bida ko\u0303igest 35 pa\u0308evaga, mis oleks rekordaeg vo\u0303rreldes senise u\u0308heksa naisega, kes sedasorti katsumuse ette on vo\u0303tnud. Kuna retk algab merepinna ko\u0303rguselt ja to\u0303useb lo\u0303unapoolusele jo\u0303udmiseks 2835 meetri ko\u0303rgusele, ta\u0308hendab see, et kogu teekond saab olema u\u0308lesma\u0308ge. Antarktikat peetakse u\u0308heks ko\u0303ige karmima kliimaga paigaks maailmas, mis ta\u0308hendab, et temperatuur vo\u0303ib ko\u0303ikuda -15 ja -45 kraadi vahel ning tunnetatav temperatuur vo\u0303ib ku\u0308u\u0308ndida lausa 70 miinuskraadini."}, {"text_idx": "#000019", "text": "Kellegagi koos oleks sedasorti katsumust vahest ehk kindlam ette vo\u0303tta, ent selle peale u\u0308tleb Gina nii: \u201eKui ma tahan kiirusrekordit teha, siis tuleb mul see katsumus ihuu\u0308ksi ette vo\u0303tta,\u201c ja lisab siis: \u201etegelikult meeldib mulle va\u0308ga kellegagi koos matkata, eriti oma elukaaslasega, aga sedasorti ekspeditsioonide vastu temal huvi puudub.\u201c"}, {"text_idx": "#000021", "text": "Ent ku\u0308lmakartlikkusest hoolimata harrastab see seiklejahing regulaarselt talisuplust: \u201eMulle meeldib selle hobi mentaalne pool ja see, kui palju suudab inimene oma mo\u0303ttejo\u0303uga kontrollida, ra\u0308a\u0308kimata sellest, kui karastavalt mo\u0303jub ku\u0308lm vesi tervisele.\u201c Neli aastat tagasi Norrasse kolides talisuplusega alustanud naine pu\u0308u\u0308ab va\u0308hemalt kord na\u0308dalas end ja\u0308isesse vette kasta, ent tunnistab: \u201eKui on va\u0308ga tormine ilm, siis vo\u0303ib siinne merevesi olla ebainimlikult ku\u0308lm. Siis ma vette ei kipu.\u201c"}, {"text_idx": "#000022", "text": "Gina teeb koosto\u0308o\u0308d Paul Bergiga,, kelle kollast Paul Nordicu jakki ta kannab ja testib, eriti just taliujumisega seoses ja vaba ajal."}, {"text_idx": "#000023", "text": "Gina suur armastus po\u0303hjamaise looduse ja kliima vastu ei ta\u0308henda aga, et teda ei to\u0303mbaks soojale maale: \u201eMulle va\u0308ga meeldib ka palava ilmaga pa\u0308ikese ka\u0308es trenni teha,\u201c ja avaldab, et ka\u0308esoleval talvel on tal plaanis koos elukaaslasega kahena\u0308dalane soojamaareis ette vo\u0303tta. \u201eTegelikult oli see meil plaanis juba enne koroonat, aga tundub, et nu\u0308u\u0308d saab ja\u0308lle muretult reisida.\u201c Naine usub, et aegajalt on kehal hea pa\u0308ikesevanne vo\u0303tta ja end D-vitamiiniga laadida lasta, eriti kuna Norra talved vo\u0303ivad olla eriliselt pikad ja pimedad."}, {"text_idx": "#000024", "text": "Olgugi et Gina peab va\u0308ga lugu polaaruurijatest Roald Amundsenist ja Fridtjof Nansenist, kes 19. sajandi lo\u0303puku\u0308mnenditel ning 20. sajandi alguses toona veel va\u0308ga va\u0308he uuritud Arktika ja Antarktika alasid avastasid, on siiski kaasaegsed seiklejad ja sportlased need, kes naist inspireerivad."}, {"text_idx": "#000025", "text": "\u201eNorra polaaruurija B\u00f8rge Ousland on teinud terve rea muljetavaldavaid ekspeditsioone nii Arktikas kui ka Antarktikas ja tal on selles vallas tohutult teadmisi ja kogemusi,\u201c ra\u0308a\u0308gib Gina o\u0303hinal ning lisab seeja\u0308rel, et tema u\u0308heks suureks eeskujuks on ka Austraalia ultramaratoonar Pat Farmer, kes jooksis 2011 \u2013 2012 aastal heategevuslikel eesma\u0308rkidel po\u0303hjapooluselt lo\u0303unapoolusele, aga on jooksnud ka u\u0308mber Austraalia ja mujal maailmas. \u201ePat aitas mind va\u0308ga palju mu esimese suusamatka ettevalmistamisel, ta on u\u0308ks imeline inimene,\u201c ei hoia Gina kiiduso\u0303nu tagasi. \u201eLisaks sellele on Patil va\u0308ga tugev tahtejo\u0303ud, mis inspireerib mindki tohutult!\u201c"}, {"text_idx": "#000027", "text": "Kindlasti soovib Gina u\u0308hel pa\u0308eval tulla ka Eestisse, kuna siit on pa\u0308rit mo\u0303ned tema so\u0303brad: \u201eOlen kuulnud, et Tallinnas on ilus ajalooline vanalinn ja et nii nagu soomlastel, on ka eestlastel tugev saunakultuur. Ma lihtsalt armastan sauna!\u201c avaldab Gina. \u201eKui ma Eestisse tulen, proovin sealgi leida u\u0308les mo\u0303ne seikluse!"}, {"text_idx": "#000028", "text": "Artikkel valmis koosto\u0308o\u0308s ajakirjaga TervisPluss, kus see ka esmaavaldati: "}]